钦定古今图书集成/明伦汇编/闺媛典/第282卷 > 皇清十五 > 苏赋才妻黄氏
## 钦定古今图书集成/明伦汇编/闺媛典/第282卷 > 皇清十五 > 苏赋才妻黄氏

按《苏州府志》：“黄氏，昆山人，苏赋才妻。才贫甚，治腐洒为业。然性孝，尤好学。居仅一廛，读书必至夜分。稍间则复偕妇起，磨腐以代亲劳，虽大寒暑不变。崇祯甲戌，才病甚，呼妇曰：‘吾疾革矣，若奈何’？答曰：吾见子事亲，忍寒无衣，忍饥无食，而必饱煖其父母。父母不怿，必捧其面，抚其背，作小儿状，至父母悦乃止。子设不讳，如翁姑何？吾当为子养父母以报。” 子赋才死，黄年二十三，无子。有一女，毁容自矢，昼夜哭甚哀。翁姑既痛其子，又伤媳哀毁辄泣不止。黄乃曰：“吾所不死以翁姑，今不可重翁姑哀。” 乃更以言慰翁姑，事翁姑益谨。其后岁大祲，虽糟糠不给，堂上之供不缺也。苏家东南门外，顺治二年避兵入城，城破，死于县西。